SL Uradni list Evropske unije L 155/74

ODLOČBA KOMISIJE

z dne 14. junija 2007

o prepovedi dajanja v promet proizvodov, pridobljenih iz goveda, rojenega ali rejenega v Združenem kraljestvu pred 1. avgustom 1996 za kakršen koli namen in izvzetju živali iz določenih ukrepov za nadzor in izkoreninjenje, ki so določeni v Uredbi (ES) št. 999/2001, ter razveljavitvi Odločbe Komisije 2005/598/ES

(notificirano pod dokumentarno številko C(2007) 2473)

(Besedilo v angleškem jeziku je edino verodostojno)

(2007/411/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe (ES) št. 999/2001 Evropskega parlamenta in Sveta z dne 22. maja 2001 o določitvi predpisov za preprečevanje, nadzor in izkoreninjenje nekaterih transmisivnih spongiformnih encefalopatij (1) in zlasti člena 13(1) in 13(3) Uredbe,

ob upoštevanju naslednjega:

(1) Odločba Komisije 2005/598/ES z dne 2. avgusta 2005 o prepovedi dajanja v promet proizvodov, pridobljenih iz goveda, rojenega ali rejenega v Združenem kraljestvu pred 1. avgustom 1996 za kakršen koli namen in izvzetju živali iz določenih ukrepov za nadzor in izkoreninjenje, ki so določeni v Uredbi (ES) št. 999/2001 (2), uvaja prepoved trženja vseh proizvodov, ki so sestavljeni ali vsebujejo materiale, pridobljene iz goveda, rojenega ali rejenega v Združenem kraljestvu pred 1. avgustom 1996. Vendar se z odstopanjem od te odločbe mleko in kože, ki se uporabljajo samo za proizvodnjo usnja, lahko dajo v promet.

(2) Člen 13(1) Uredbe (ES) št. 999/2001 določa ukrepe, ki jih je treba uporabiti, ko je bila uradno potrjena prisotnost goveje spongiformne encefalopatije (BSE). Eden od teh ukrepov je takojšnje in popolno uničenje vseh delov trupa, vključno s kožo, goveda iz kohorte živali pri kateri je bila potrjena BSE.

(3) Identifikacijski sistem za govedo v Združenem kraljestvu je bil pred avgustom 1996 nezadosten za zanesljivo sledljivost živali in natančno identifikacijo kohort primerov, pozitivnih na BSE. Zato se govedo, rojeno pred avgustom 1996, šteje za živali iz kohorte.

(4) Člen 13(1) Uredbe (ES) št. 999/2001 določa, da države članice z odstopanjem od popolnega uničenja vseh delov trupa živali iz kohorte lahko uporabijo ukrepe, ki ponujajo enakovredno stopnjo zaščite, če so ti ukrepi predhodno odobreni v skladu s postopkom odbora.

(5) Evropska agencija za varnost hrane (EFSA) je 18. maja 2006 sprejela mnenje o tveganju za BSE s kož govedi živali iz kohorte (3). EFSA se strinja, da proizvodnja usnja iz kož živali iz kohorte predstavlja zanemarljivo tveganje, pod pogojem, da so te živali zaklane v namenskih obratih ali ločene v času običajnega zakola, njihove kože pa še pred neposrednim prevozom v predelovalne obrate takoj in jasno označene ter, da so poleg tega uničeni tudi vsi strojeni ali nestrojeni stranski proizvodi.

(6) Združeno kraljestvo je 12. marca 2007 predstavilo uradni protokol za usmerjanje vseh kož goveda, rojenega ali rejenega v Združenem kraljestvu pred 1. avgustom 1996 (4) (uradni protokol). Ta protokol je v celoti pod uradnim nadzorom in izpolnjuje pogoje, ki jih je EFSA v mnenju, sprejetem 18. maja 2006, priporočila za kože živali iz kohorte.

(7) Zato je treba Združenemu kraljestvu dovoliti uporabo kož iz kohorte goveda, rojenega ali rejenega v Združenem kraljestvu pred 1. avgustom 1996, za proizvodnjo usnja.

(8) Iz pravnih razlogov je treba Odločbo 2005/598/ES razveljaviti in nadomestiti z novo z enakimi določbami, razen tistih, povezanih s kožami.

(9) Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali –

SPREJELA NASLEDNJO ODLOČBO:

Člen 1

1. Razen mleka se v promet ne dajejo proizvodi, ki sestavljajo ali vsebujejo materiale, pridobljene iz goveda, rojenega v Združenem kraljestvu pred 1. avgustom 1996.

2. Ob poginu vsakega goveda, rojenega ali rejenega v Združenem kraljestvu pred 1. avgustom 1996, se vse dele telesa odstrani v skladu z Uredbo (ES) št. 1774/2002 Evropskega parlamenta in Sveta (5).

3. Z odstopanjem od določb iz odstavkov 1 in 2 ter določb iz člena 13(1)(c) Uredbe (ES) št. 999/2001, se kože goveda, rojenega ali rejenega v Združenem kraljestvu pred 1. avgustom 1996, vključno s kožami goveda iz tretje alineje točke 1(a) Priloge VII k Uredbi (ES) št. 999/2001, lahko uporablja za proizvodnjo usnja. Zbiranje, transport in predelava teh kož se izvede v namenskih odobrenih obratih pod strogim uradnim nadzorom v skladu z uradnim protokolom, ki so ga odobrili pristojni organi. Vse stranske proizvode razen usnja, pridobljene iz zadevnih kož in proizvedene v odobrenih obratih, se odstrani kot snovi kategorije 1 v skladu z Uredbo (ES) št. 1774/2002.

Člen 2

1. Kadar obstaja sum transmisivne spongiformne encefalopatije (TSE) ali je bila uradno potrjena pri govedu, rojenem ali rejenem v Združenem kraljestvu pred 1. avgustom 1996, je Združeno kraljestvo izvzeto iz izpolnjevanja zahtev:

(a) iz člena 12 Uredbe (ES) št. 999/2001, da se, vsemu govedu na tem gospodarstvu razen govedu, rojenemu v dvanajstih mesecih po 1. avgustu 1996, odredi uradna omejitev gibanja, dokler niso na voljo rezultati klinične in epidemiološke preiskave;

(b) iz člena 13 Uredbe (ES) št. 999/2001 in Priloge VII k navedeni Uredbi v zvezi s potrjenimi primeri, da je treba poleg potrjenega primera identificirati in uničiti tudi druge živali.

2. Vendar se naslednje živali identificirajo, ubijejo ali uničijo v skladu z Uredbo (ES) št. 999/2001:

(a) kadar je bolezen potrjena pri živali ženskega spola, vse potomce, ki so rojeni v dveh letih pred kliničnim začetkom bolezni ali po njem;

(b) kadar je bolezen potrjena pri živali, rojeni dvanajst mesecev pred 1. avgustom 1996, živali iz kohorte, rojene po 31. juliju 1996.

Člen 3

Odločba 2005/598/ES se razveljavi.

Člen 4

Ta odločba je naslovljena na Združeno kraljestvo Velika Britanija in Severna Irska.

V Bruslju, 14. junija 2007 Za Komisijo Markos KYPRIANOU Član Komisije

(1) UL L 147, 31.5.2001, str. 1. Uredba, kakor je bila nazadnje spremenjena z Uredbo (ES) št. 1923/2006 (UL L 404, 30.12.2006, str. 1).

(2) UL L 204, 5.8.2005, str. 22.

(3) Na voljo na spletni strani http://www.efsa.europa.eu/en/science/biohaz/biohaz_opinions/1575.html

(4) Na voljo na spletni strani http://www.rpa.gov.uk/rpa/index.nsf/UIMenu/DF2A12FDD9D660C1802570D2003ED00C?Opendocument

(5) UL L 273, 10.10.2002, str. 1.